|  |
| --- |
| № исх: 21-10/1505 дз от: 20.04.2024№ вх.2081//21-10/1505дз/ДС-137 от: 22.04.2024 |

|  |
| --- |
| **Қазақстан Республикасы Парламенті Мәжілісінің депутаттарына** (тізім бойынша) |

*2024 жылғы 28 наурыздағы № ДС-137*

**Құрметті депутаттар!**

Отандық жеңіл өнеркәсіпті дамытуға қатысты депутаттық сауалды қарап, келесіні хабарлаймыз.

***Отандық шұлық-ұйық өндірушілерді қосылған құн салығынан (бұдан әрі – ҚҚС) босатуға қатысты***

2023 жылы Салық кодексіне бөлшек салық режимін қолдануды кеңейтуді, сондай-ақ режим әрекетінің мерзімсіздігін белгілеуді көздейтін заңнамалық түзетулер қабылданды. Оған сәйкес бөлшек салық төлеушілер ҚҚС төлеушілер болып табылмайды.

Жеке тұлғаларға тауарлар мен қызметтерді сатудан түскен табыс бойынша салық мөлшерлемесі 4% мөлшерінде белгіленген.

Бөлшек салық режимін қолдану мақсатында қызмет түрлерінің тізбесіне киім, дайын тоқыма бұйымдарын өндіру және басқа да қызмет түрлері енгізілгенін атап өткен жөн.

Сондай-ақ, жаңа Салық кодексін әзірлеу шеңберінде отандық инвесторларды өңдеуші өнеркәсіптің жаңа жобаларын іске асырудың алғашқы үш жылына арналған салықтар мен бюджетке төленетін басқа да міндетті төлемдерден босатуды көздейтін тәсілдер мақұлданды.

Жоғарыда айтылғандарды ескере отырып, отандық шұлық-ұйық өндірушілерді ішкі нарықта өнімді сату кезінде ҚҚС-тан босату мәселесі қарастырылмайды.

***Жеңіл өнеркәсіп өндірушілеріне мемлекеттік субсидияларды бөлуге қатысты***

Мемлекеттік қолдаудың қаржылық шаралары бағдарламасы шеңберінде шағын және орта кәсіпкерлік субъектілері үшін қолдау шаралары, оның ішінде сыйақы мөлшерлемесінің бір бөлігін субсидиялау және екінші деңгейдегі банктердің кредиттері бойынша кепілдік беру арқылы қолдау шаралары көзделген.

Бағдарлама өз жобаларын экономиканың басым секторларында, сондай-ақ моноқалаларда, шағын қалаларда және ауылдық елді мекендерде салалық шектеулерсіз іске асыратын кәсіпкерлерге арналған.

Кредиттер бойынша сыйақы мөлшерлемесін субсидиялау бөлігінде кәсіпкерлерге жылдық 8%, әлеуметтік кәсіпкерлік субъектілері, батыс және оңтүстік өңірлер үшін – жылдық 7% мөлшерлеме бойынша кредиттер беріледі. Бір кәсіпкер 3 млрд теңгеге дейін несие ала алады.

Кредит бойынша кепілмен қамтамасыз ету жеткіліксіз болған жағдайда ішінара кепілдік беру құралы іске асырылады, онда кепілдіктің ең жоғары мөлшері кредит сомасы 360 млн теңгеге дейін 85%-ті және кредит сомасы
1,5 млрд теңгеге дейін – 50%-ті құрайды.

***3%-дан аспайтын мөлшерде жеңілдікті кредиттер беру жөніндегі мемлекеттік шараларға қатысты***

Өңдеу өнеркәсібін дамытудың 2029 жылға дейінгі тұжырымдамасына сәйкес «Өнеркәсіпті дамыту қоры» АҚ арқылы өңдеу өнеркәсібі жобаларын қаржыландыру көзделген.

Өткен жылы бөлінген 50 млрд теңге шеңберінде өңдеу өнеркәсібі жобалары үшін 9%-пен, оның ішінде тек жеңіл өнеркәсіп жобалары үшін
3%-пен бюджет қаражаты көзделді.

Механизм шағын және орта кәсіпкерлікті ынталандыруға бағытталған, сонымен бірге орташа және жоғарғы деңгейде қайта өңдеу тауарларын өндіруді жүзеге асыратын және отандық нарықта шикізат сатып алуды жоспарлайтын кәсіпорындарға басымдық береді.

Үкімет «Бизнестің жол картасы» және «Қарапайым заттар экономикасы» бағдарламаларының құралдарын біріктіру жолымен шағын және орта кәсіпкерлікті қолдау мен дамытудың кешенді тәсілдерін әзірледі.

Жаңа тәсілдер шағын және орта кәсіпкерлік жобаларын нарықтық жағдайларға кезең-кезеңімен көшумен субсидиялаудың сараланған әдісін көздейді.

Мәселен, алғашқы 3 жыл субсидиялауды ескере отырып, түпкілікті қарыз алушы ең жоғары жеңілдікті 8% мөлшерлеме бойынша, 4-жыл – 9%, 5-жыл – 10% мөлшерлеме бойынша қаржыландырылатын болады.

Субсидиялау құралынан біртіндеп көшу кредиттер бойынша кепілдіктердің кеңеюімен сүйемелденетін болады.

Кепілдік беру бойынша кредиттеу сомасы 3,5 млрд теңгеге дейін ұлғайтылып, ол бойынша кепілдік мөлшері 50%-ке дейін құрайды, ал Экономикалық қызмет түрлерінің жалпы жіктеуішінің тізбесі кеңейту жағына қарай қайта қаралды.

Кепілдік берудегі жаңа тәсіл нарықтық жағдайларға көшуді де көздейді, онда 500 млн теңгеден астам кепілдіктер бойынша кәсіпкер комиссия *(орта есеппен 3%-тен аспайтын)* төлейтін болады, мұндай жобаларға бюджет қаражаты бөлінбейді.

***Шекарадағы кедендік әкімшілендіру шараларына және бақылаудың басқа түрлеріне қатысты***

Ішкі нарықты сапасыз, жалған, контрабандалық және контрафактілік өнімдерден қорғау бағытында Қаржы министрлігінің Мемлекеттік кірістер комитеті шекарада кедендік әкімшілендіруді және бақылаудың басқа да түрлерін жақсарту арқылы *(ветеринариялық, фитосанитариялық, техникалық)* нарықта ықтимал қауіпті өнімді әкелу, өткізу фактілерінің жолын кесіп, жол бермеу мақсатында өнім қауіпсіздігіне, оның ішінде Денсаулық сақтау министрлігінің Тауарлар мен қызметтердің сапасы мен қауіпсіздігін бақылау комитеті және Сауда және интеграция министрлігінің Техникалық реттеу және метрология комитеті ұсынған мәліметтер негізінде тұрақты мониторинг жүргізеді.

Сондай-ақ, шекарадан өтудің жеделдігі мен ашықтығын қамтамасыз ету мақсатында 2022 жылдан бастап *(кезең-кезеңімен)* Қытаймен шекарадағы барлық өткізу пункттерінде «CarGoRuqsat» электрондық кезек жүйесі енгізілді.

***Анықтама ретінде:*** *2023 жылы үшінші елдермен (ЕАЭО құрамына кірмейтін) шекарадағы өткізу пункттерінің қызметкерлері тауарларды өткізу бойынша кедендік операцияларды жасау кезінде тыйым салу мен шектеулер талаптарын бұзудың
410 фактісін анықтады.*

***Жеңіл өнеркәсіп өнімдерінің жекелеген түрлерінің импортына баж салығын ұлғайтуға қатысты***

ЕАЭО туралы Шартқа сәйкес мүше мемлекеттер ЕАЭО-ның бірыңғай кедендік тарифін *(бұдан әрі – ЕАЭО БКТ)* қолданады, бұл ретте импорттық кедендік баждардың сомалары бойынша шешімдерді Еуразиялық экономикалық комиссия *(бұдан әрі – ЕЭК)* мүше мемлекеттердің өтініштері негізінде ЕАЭО-ға мүше барлық мемлекеттермен келісу бойынша қабылдайды.

Мүше мемлекеттердің өтініштерін қалыптастыру үшін ұсынылған өзгерістердің орындылығына талдау жүргізу қажет.

Сыртқы сауда саясаты және халықаралық экономикалық ұйымдарға қатысу мәселелері жөніндегі ведомствоаралық комиссия мақұлдағаннан кейін ұсыныс ЕАЭО-ға мүше мемлекеттердің қарауы үшін ЕЭК-ке енгізіледі.

Бұл ретте жекелеген тауарлар бойынша импорттық кедендік баж мөлшері ДСҰ шеңберіндегі ҚР және РФ міндеттемелерінің шекті деңгейіне сәйкес келетінін атап өтеміз. Олардың өсуі халықаралық міндеттемелерді бұзу болып табылады.

***Мүмкіндігі шектеулі азаматтарға және халықтың әлеуметтік осал топтарына жалақының 50% төлеу мүмкіндігін қарастыруға қатысты***

Әлеуметтік кодекске сәйкес әзірленген Субсидияланатын жұмыс орындарын ұйымдастыру және субсидияланатын жұмыс орындарына жұмысқа орналасқан адамдардың жалақысын субсидиялау қағидаларына сәйкес жеке меншік нысанындағы кәсіпорындар мен ұйымдарда, сондай-ақ үйде көп балалы және (немесе) аз қамтылған отбасылардың еңбекке қабілетті мүшелері, мүгедек балаларды тәрбиелеп отырған аналар үшін әлеуметтік жұмыс орындары мен «Күміс жас» жобасы ұйымдастырылған.

«Күміс жас» жобасына 50 жастан асқан жұмыссыз адамдар қатыса алады, онда кезең-кезеңімен жалақы 70%-ке дейін субсидияланады.

Сондай-ақ, әлеуметтік жұмыс орындары жұмыссыздарды уақытша жұмыспен *(ұзақтығы 12 айдан аспайтын)* қамтамасыз ету мақсатында ай сайынғы субсидия мөлшерімен ұйымдастырылады:

жұмыссыздар үшін – белгіленген жалақы мөлшерінің 35%, бірақ 24 айлық есептік көрсеткіштен аспайды;

үкіметтік емес ұйымдар құрған әлеуметтік жұмыс орындарына жұмысқа орналасқан мүгедектігі бар адамдар үшін – белгіленген жалақы мөлшерінің 70%, бірақ 24 айлық есептік көрсеткіштен аспайды.

Үкімет отандық өндірушілерге мемлекеттік қолдау шараларын көрсету жөніндегі жұмысты жалғастыратын болады. Жеңіл өнеркәсіп тауарларына мемлекеттік сатып алуды жүзеге асыру кезінде ұлттық режимнен 2 жыл мерзімге алып қою белгіленді *(2024 жылғы 19 ақпандағы № 99 ҚРҮҚ)*.

Бұл шаралар жұмыс істеп тұрған кәсіпорындардың жүктемесін ұлғайтуға, сондай-ақ жеңіл өнеркәсіпте жаңа өндірістерді ұйымдастыруға инвестициялар тартуға бағытталған.

**О. Бектенов**

**Тізім:**

Балабиев Қ.

Әбдиев Е.

Ергешбаев М.

Ескендіров М.

Исабеков Д.

Нұрымова Г.

Сәдібеков Ұ.

Смағұлов Б.

Қырықбаев Т.

Иса Қ.

Баққожаев А.

Танашева Г.

Базарбек Б.

Қожасбаев Р.